Kuva: Pekka Peura

Puolustusvoimat harkitsee huojennuksia varusmiesten ulkonäkö- ja pukeutumissääntöihin, uutisoi Keskisuomalainen.

Armeijassa halutaan huomioida eri etniset ryhmät, uskonnolliset vakaumukset ja kulttuuriset taustat nykyistä paremmin. Myös ammattisotilaiden ohjeistusta käyttäytymisestä vapaa-ajalla aiotaan tarkentaa.

Puolustusvoimien komentopäällikkö, prikaatikenraali Kim Mattsson kertoo lehdelle, että muutokset kirjataan uudistettavaan palvelusohjesääntöön ensi vuonna.

– Eri etnistä taustaa olevien varusmiesten ja sotilaiden määrä kasvaa tasaisesti. Nyt on hyvä hetki katsoa, voisiko heidän kohdallaan perustellusta syystä poiketa ulko- ja pukeutumissäännöistä, Mattson sanoo.

Nykyisin miesten on pidettävä palveluksessa hiukset lyhyinä ja siististi kammattuina sekä parta ja viikset ajettuina. Naisten hiusten pituutta ei rajoiteta.